ไฟแนนเชียลไดเจสต์
MBKET เปิดตัว DW 9 รุ่น 20 ก.พ.นี้
17 ก.พ. 2555

MBKET เปิดตัว DW 9 รุ่น 20 ก.พ.นี้ 
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ เมย์แบงก์ กิมเอ็ง (ประเทศไทย) หรือ MBKET เปิดเผยว่า บริษัทจะเสนอขายใบสำคัญแสดงสิทธิอนุพันธ์ (DW) 9 รุ่นใหม่ แบ่งเป็นชนิด Call Warrants (สิทธิในการซื้อ) 3 รุ่น และชนิด Put Warrants (สิทธิในการขาย) 6 รุ่นมีอายุคงเหลือประมาณ 6 เดือนกว่า โดยจะเริ่มทำการซื้อขายในวันที่ 20 ก.พ. 2555 
ทั้งนี้ เพื่อตอบสนองความต้องการด้านลงทุนในสินค้าอนุพันธ์ โดยครอบคลุมหุ้นอ้างอิงที่ถูกคัดสรรมาจากกลุ่มธุรกิจที่น่าสนใจ ได้แก่ พลังงาน ขนส่ง เกษตร ซึ่งประกอบด้วย PTT42CD PTTE42CD BANP42CD PTT42PA PTTE42PA BANP42PA ESSO42PA STA42PA THAI42PA
Invest THAILAND Fair กระหึ่ม 18-19 ก.พ.นี้ 
นายภากร ปีตธวัชชัย รองผู้จัดการ สายงานการตลาด ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯ เดินหน้าจัดงาน Invest THAILAND Fair ครั้งที่ 2 : มหกรรมจัดทัพลงทุน หุ้น ฟิวเจอร์ส ทองคำ วันที่ 18–19 ก.พ.นี้ ณ ฮอลล์ A ศูนย์การประชุมแห่งชาติสิริกิติ์ โดยเน้นให้ข้อมูลผลิตภัณฑ์ ช่องทาง และบริการการลงทุนครบวงจร หวังกระตุ้นการลงทุนอย่างต่อเนื่อง และสร้างความเชื่อมั่นด้านการลงทุน
เมื่อเดือน ม.ค.ที่ผ่านมา ได้จัดงาน “Invest THAILAND Fair ครั้งที่ 1 และ มหกรรมวิเคราะห์หลักทรัพย์” มีผู้ลงทุนให้ความสนใจเข้าร่วมรับฟังข้อมูลตลอด 2 วันกว่า 2,000 คน 
Opportunity Day เริ่ม 20 ก.พ.นี้ พบ 102 บจ. 
ตลาดหลักทรัพย์แห่งประเทศไทยจัดกิจกรรม Opportunity Day สำหรับผลการดำเนินงานสิ้นสุด ธ.ค. 2554 นี้ เริ่มตั้งแต่วันที่ 20 ก.พ.30 มี.ค. 2555 โดยมีบริษัทจดทะเบียน (บจ.) เข้าร่วมทั้งสิ้น 102 บริษัท เป็น บจ.ในตลาดหลักทรัพย์ฯ 85 บริษัท และตลาดหลักทรัพย์ เอ็ม เอ ไอ 17 บริษัท มูลค่าหลักทรัพย์ตามราคาตลาดรวมถึง 3.7 ล้านล้านบาท ซึ่งสูงที่สุดนับตั้งแต่จัดกิจกรรม 
ครั้งนี้มี บจ.เข้าร่วมกิจกรรมเป็นครั้งแรก 10 บริษัท โดยเฉพาะบริษัท ปตท. (PTT) และมีบริษัทอื่นๆ ในกลุ่ม SET 50 เข้าร่วมกิจกรรมถึง 18 บริษัท
CSR แจกเงินปันผล 1.40 บาท
คณะกรรมการบริษัท เทพธานีกรีฑา (CSR) มีมติจ่ายเงินปันผลหุ้นละ 1.40 บาท ให้ผู้ถือหุ้นที่มีชื่อในสมุดทะเบียนวันที่ 8 พ.ค. 2555 กำหนดจ่ายเงินวันที่ 25 พ.ค. 2555 หลังปี 2554 มีกำไรสุทธิ 41.66 ล้านบาท คิดเป็นกำไรหุ้นละ 2.03 บาท ลดลง 30% จากช่วงเดียวกันปีก่อนที่มีกำไรสุทธิ 59 ล้านบาท